b'\n_START_ARTICLE_\nTaxidermie\n_START_PARAGRAPH_\nTaxidermia (din greac\xc4\x83 pentru "aranjament al pielii"), cunoscut\xc4\x83 \xc3\xaen rom\xc3\xa2n\xc4\x83 sub termenul de \xc3\xaemp\xc4\x83iere, este me\xc8\x99te\xc8\x99ugul \xc8\x99i arta prelucr\xc4\x83rii, respectiv a re-producerii animalelor \xc3\xaen scopul prezent\xc4\x83rii publice sau particulare, a\xc8\x99a cum ar fi \xc3\xaen muzeele de \xc8\x99tiin\xc8\x9be naturale sau sub forma de trofee de v\xc3\xa2n\xc4\x83toare. Taxidermia poate fi aplicat\xc4\x83 la toate speciile de animale, inclusiv la oameni._NEWLINE_Metodele aplicate de taxidermi\xc8\x99ti au fost considerabil \xc3\xaembun\xc4\x83t\xc4\x83\xc8\x9bite \xc3\xaen secolul trecut amplific\xc3\xa2nd calitatea produselor finale. Dup\xc4\x83 cur\xc4\x83\xc8\x9barea tuturor organelor interne \xc8\x99i a fluidelor corpului, dintre care s\xc3\xa2ngele este esen\xc8\x9bial, respectiv \xc3\xaendep\xc4\x83rtarea ochilor, conservarea restului corpului animal se face cu substan\xc8\x9be \xc8\x99i tehnici corespunz\xc4\x83toare._NEWLINE_Taxidermi\xc8\x99tii pot practica profesional, pentru muzee sau scopuri \xc8\x99tiin\xc8\x9bifice, sau pentru v\xc3\xa2n\xc4\x83tori \xc8\x99i pescari, ori \xc3\xaen calitate de amatori, ca hobby. Pentru practicarea taxidermiei o persoan\xc4\x83 trebuie s\xc4\x83 fie extrem de familiar\xc4\x83 cu anatomia, disec\xc8\x9bia, sculptura, pictura \xc8\x99i prelucrarea pieilor.\n_START_SECTION_\nRogue taxidermy\n_START_PARAGRAPH_\nRogue taxidermy, \xc3\xaentr-o traducere aproximativ\xc4\x83 \xc3\xaen spiritul limbii rom\xc3\xa2ne, taxidermie pozna\xc8\x99\xc4\x83, este o varietate ne\xc8\x99tiin\xc8\x9bific\xc4\x83 a taxidermiei care se ocup\xc4\x83 cu crearea unor animale \xc3\xaemp\xc4\x83iate care nu exist\xc4\x83 \xc3\xaen realitate, a\xc8\x99a cum ar fi "realizarea" unor animale imaginare sau prezente \xc3\xaen bestiare din diferite timpuri \xc8\x99i epoci.\n_START_SECTION_\nTaxidermie antropomorfic\xc4\x83\n_START_PARAGRAPH_\nTaxidermia antropomorfic\xc4\x83 este o varietate ne-\xc8\x99tiin\xc8\x9bific\xc4\x83 a taxidermiei \xc3\xaen care animale \xc3\xaemp\xc4\x83iate sunt \xc3\xaembr\xc4\x83cate \xc3\xaen haine umane \xc8\x99i / sau sunt prezentate ca \xc8\x99i c\xc3\xa2nd ar fi angajate \xc3\xaen activit\xc4\x83\xc8\x9bi specifice oamenilor. Acest "stil taxidermic" a fost foarte adesea folosit \xc3\xaen Anglia \xc8\x99i alte p\xc4\x83r\xc8\x9bii ale vestului european \xc3\xaen perioadele victoriene \xc8\x99i eduardiene, dar se pot \xc3\xaent\xc3\xa2lni p\xc3\xa2n\xc4\x83 ast\xc4\x83zi. Varietatea taxidermiei antropomorfice a fost popularizat\xc4\x83 de Herman Ploucquet, taxidermist din Stuttgart, Germania, c\xc3\xa2nd acesta a expus public la Marea Expozi\xc5\xa3ie din 1851, \xc8\x9binut\xc4\x83 la Londra, cunoscut\xc4\x83 \xc8\x99i sub numele de Crystal Palace.'